Па ініцыятыве М.П.Асіпенка, загадчыцы ясляў-сада № 65 Мінска, які наведваюць дзеці з парушэннем апорна-рухальнага апарату, Алене Сяркульскай у 2000 годзе прапанавалі пазаймацца танцамі на калясках з групай дзяцей ва ўзросце 4—5 гадоў. Ужо ў працэсе высветлілася, што інклюзіўны характар заняткаў падтрымліваць складана. Здаровых партнёраў, якія жадалі б танцаваць з дзецьмі на калясках, знайсці не ўдавалася. І рашэнне прыйшло: танцамі з дзецьмі пачалі займацца іх бацькі. Пачаў свой адлік унікальны вопыт — пры грамадскай арганізацыі “Асаблівы свет” быў створаны танцавальна-тэатральны ансамбль “Мандарын”. А методыка навучання дашкольнікаў танцам на калясках, якую Алена Сяркульская сама распрацавала, легла ў аснову яе кандыдацкай дысертацыі.